Ekonomie: Mosie van vertroue vir SAPres. Cyril Ramaphosa. Foto: ANA Die Suid-Afrikaanse ekonomie, en veral president Cyril Ramaphosa se pogings om die land se ekonomie reg te ruk, het ŉ mosie van vertroue uit ŉ belangrike buitelandse oord gekry. Die Internasionale Finansieringskorporasie (IFC) sê beleggers is nou meer optimisties oor die land en sy vooruitsigte teenoor ŉ jaar gelede. Dié organisasie is ŉ filiaal van die Wêreldbank. Die groot taak van die IFC is om hulp aan ontwikkelende lande te verleen en veral sektore waar gewone burgers tot die ekonomie kan toetree, soos landbou. Die IFC skryf die verandering in sentiment toe aan die leierskapsrol wat Ramaphosa speel om die land se ekonomie uit die moeras te red. Ontleders wys daarop dat staatskaping, korrupsie en bedrog die staat se ekonomiese vooruitsigte geknou het. Dit het, onder meer, tot ŉ lae ekonomiese groeikoers en ŉ steeds stygende werkloosheidsyfer gelei. Die bestuurder van die IFC in Suid-Africa, Saleem Karimjee, sê daar is ŉ groot verskil in stemming teenoor ŉ jaar gelede. Hy voeg by dat beleggers hierdeur beïndruk is. Volgens hom begin dit dividende betaal deurdat beleggers nou met ŉ meer optimistiese bril na Suid-Afrika kyk. Sedert Ramaphosa in Februarie vir Jacob Zuma as die land se president vervang het, het markte kwaai wipplank gery. Sake- en verbruikersvertroue het ŉ hupstoot gekry voordat dit teruggesak het. Faktore wat die Ramaphosa-marklopie in die kiem gesmoor het, sluit, onder meer, die gronddebat en die Mynbouhandves in wat tot onsekerheid oor ekonomiese beleid gelei het. Eksterne faktore was die Amerikaanse handelsoorlog teen China, die ekonomiese insinking in Turkye en die volgehoue sterkte van die Amerikaanse dollar en ruoliepryse. Nog ŉ knou vir Ramaphosa was die tegniese resessie wat die land vanjaar betree het. Die mediumtermynbegrotingsraamwerk het ook ŉ donker prentjie geskets wat Moody’s Investor Service as krediet negatief beskryf het. Ondanks die prentjie, meen die IFC dat Ramaphosa stappe gedoen het om onsekerhede uit die weg te ruim. Die sluit in die hersiening van die Mynbouhandves en vordering met die gronddebat. Die organisasie sê dit het gehelp om onsekerheid onder die loep te neem. Volgens Karimjee begin beleggers meer gemaklik voel oor die rigting waarin Suid-Afrika beweeg. Hy wys daarop dat beleggers veral onsekerheid verpes en het tot onlangs die vraag gestel hoe die land se toekoms gaan lyk. Die IFC het ongeveer $450 miljoen in Suid-Afrikaanse maatskappye oor ŉ vyf jaar periode belê. Die IFC se kommentaar kom ŉ paar weke ná Ramaphosa se beleggingskonferensie waar maatskappye R290 miljard se beleggings oor die volgende vyf jaar beloof het. Hy sê dit sal ŉ beduidende rol speel in Ramaphosa se doelstelling om $100 miljoen oor die volgende vyf jaar te verkry om beleggings ŉ hupstoot te gee. Sergio Pimenta, die IFC se visepresident vir die Midde-Ooste en Afrika, sê beleggers kyk met ŉ fyn oog oor hoe die langtermynvooruitsig gaan ontwikkel. Hy sê ofskoon die land se ekonomiese vertoning op ŉ kwartaalgrondslag pap was, beleggers meer optimisties is dat die verandering in beleid ŉ betekenisvolle impak op die land se groeikoers sal hê.